《拟归田园 其六》
宋代·张九成

出门何所见，桃李漫阡陌。东风自有情，万物各有适。

驱驰丧我真，尘垢投其隙。可怜漫不知，终日常役役。

及其盖棺时，平生无寸绩。达人深了此，名利终无益。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。